《恼公曲》
清代·史悠咸

湘裙潋潋梳微波，画叶仙衣飘翠罗。香桃琐骨怯春影，衣嚼赪霞瑶怨多。

烟霄凤葆迎丁佩，红鹍瘦玉弦声碎。媆香迷梦度芳年，一把纤腰倚春醉。

凉丝玉网银梳摇，押犀风细开樱桃。芳螺曲写镜中语，皓齿嚼风吹紫箫。

仙蕖珠的同心扣，绿衣传语娇鹦瘦。消得层波一脔光，瑶襟圆咽相思豆。

蜡花摧焰寒青荧，彩鸾怯翅舒金屏。红笺砑破点斜雁，小押麝煤凄寒馨。

宝靥晓星虬水咽，鸾钗敲梦铮瑽绝。豹骢香陌忆珊鞭，六曲青蠡锁霜月。

曲水飘香唱恼公，绿巾拭泪珍珠红。金鹅梦破蜀山晓，花底露铃吟断风。

作者简介：史悠咸，字泽山，浙江山阴人。光绪壬辰进士，官内阁中书。有《眠琴阁诗钞》。